Die spoorlyn wat deur die hoofstraat van Fauresmith loop, is 'n verskynsel wat slegs in twee ander dorpe ter wêreld voorkom, naamlik in Tula Homa, Tenessee, in die VSA en in Wycheproof, Victoria, in Australië.
Destyds het die distrik se skole meegeding om die "Snyman-beker". Mnr Moos Visser het die Werda-span beloof dat hy hulle wens om 'trein te ry' sal verwesenlik indien hulle die beker wen. Die Werda-span het Philippolis in die eindstryd verslaan, en mnr Visser het met sy vragmotor die lokomotief van die spoor waarop dit gemonteer is afgetrek. Nodeloos om te sê, was dit 'n groot gedoente om dit weer op sy plek te kry! Daar is nou d.m.v. sweiswerk verseker dat die geskiedenis homself nie herhaal nie!
In 1868 en in die vroeë 1870's het die Republiek van die Oranje-Vrystaat drie moordenaars in die openbaar, 'n kilometer buite Fauresmith terreggestel.
Die eerste van die drie moordenaars was ene Richardt, 'n blanke wat in 1868 sy vrou vermoor het ten einde met 'n jonger meisie te trou op wie hy verlief geraak het.
Die tweede moordenaar was 'n kleurling met die naam van Appels, wat 'n transportryer Krynauw vermoor het waar hy onder sy wa gelê en slaap het. Hy is op dieselfde dag nog tereggestel, en die dorpsbewoners het in groot getalle die teregstelling bygewoon.
Die derde teregstelling was die van 'n swartman wat 'n mev Rossouw vermoor het waar sy besig was met wasgoed.